《香山闲咏 其三》
清代·姚启圣

无数艨艟犯海波，我来守土竟如何。荒陲百事怡情少，孤岛三年战血多。

献馘楼头腾剑气，受降城下奏铙歌。弹丸若使劳臣在，未许潢池复弄戈。

作者简介：（1624—1683）浙江会稽人，字熙止，号忧庵。明季为诸生。清顺治初入旗籍，隶汉军镶红旗。康熙二年八旗乡试第一。授广东香山知县。三藩乱时，以家财募兵，赴康亲王杰书军前效力，因功擢福建布政使，进总督。屡破台湾刘国轩军，肃清闽境。加太子太保，进兵部尚书。屡陈进兵台湾之策。二十二年，施琅率兵入台，启圣驻厦门督馈运。有《忧畏轩集》。